Sexi
Sexi er det antikke navn på den nuværende spanske by Almuñécar, som ligger på den sydlige kyst af Den Iberiske Halvø.
Byen blev grundlagt af fønikerne i 700-tallet f.v.t. Senere som romersk koloni hed den Sexi Firmum Julium. Byen var i antikken et vigtigt produktionsområde for saltning af fisk. Det kommer til udtryk i republikanske bronzemønter præget med tunfisk samt ruinerne af en stor fabrik, som fremstillede saltede fisk og garum omkring 100-tallet e.v.t.
De vigtigste arkæologiske fund er to fønikiske nekropoler, en romersk akvædukt, et columbarium og Cueva de los Siete Palacios, som i dag huser et arkæologisk museum.